钦定古今图书集成/明伦汇编/氏族典/第193卷 > 姚希得
## 钦定古今图书集成/明伦汇编/氏族典/第193卷 > 姚希得

按《宋史姚希得传》：“希得，字逢原，一字叔刚，潼川人。嘉
定十六年进士，授小溪主簿。待次三年，朝夕讨论六
经诸子百家之言。调盘石令，更调嘉定府司理参军，
改知蒲江县。希得绥彊扶弱，声问著闻。同知枢密院
事游似以希得名闻，召审察，迁行在都进奏院，通判
太平州，改福州。召为国子监丞，迁大府寺丞兼沂靖”
王府教授，迁知大宗正丞，进秘书丞，寻迁著作郎，授
江西提举常平，又提点刑狱，加直秘阁，未几，加度支
员外郎，寻直宝章阁，移治赣州。以直宝谟阁、广西转
运判官兼权静江府，寻授直徽猷阁、知静江府，主管
广西经略安抚司公事兼转运判官。母丧免，召为秘
书少监兼中书门下省检正诸房公事。入对，言“君子
小人邪正之辨。”迁宗正少卿兼国史编修、实录检讨
兼权给事中兼权刑部侍郎、同修国史、实录院同修
撰。论罢久之，以集英殿修撰提点千秋鸿禧观。未几，
依旧职两淮宣抚使司判官，俄加宝谟阁待制，移京
西、湖南北、四川。诏叙复元官。护江陵有功，召为户部
侍郎，进焕章阁待制、知庆元府、沿海制置使，继升敷
文阁待制，召为工部尚书兼侍读，入侍经筵，帝问庆
元之政甚悉，以华文阁直学士、沿江制置使、知建康
府、江东安抚使、行宫留守，加宝章阁学士，寻加刑部
尚书，依旧任兼淮西总领。景定五年，召为兵部尚书
兼侍读，乃言“用人才、修政事、治兵甲、惜财用四事。”拜
端明殿学士、签书枢密院事兼太子宾客。会星变，上
疏引咎，乞解机务，兼权参知政事。度宗即位，授同知
枢密院事，寻授参知政事，以言罢，授资政殿学士、提
举洞霄宫。起知潭州、湖南安抚使，以疾甚辞，乃仍旧
职奉祠，请致仕，诏以资政殿大学士、金紫光禄大夫、
潼川郡公致仕。咸淳五年卒，赠少保。